EUROPA-KOMMISSIONEN Bruxelles, den 15.9.2022 COM(2022) 455 final 2022/0276(NLE) Forslag til RÅDETS AFGØRELSE om fastlæggelse af den holdning, der skal indtages på Unionens vegne om afgørelsen truffet af deltagerne i arrangementet vedrørende offentligt støttede eksportkreditter med henblik på at udvide anvendelsesområdet for sektoraftalen om eksportkreditter til projekter inden for vedvarende energi, modvirkning af og tilpasning til klimaændringer samt vandprojekter



BEGRUNDELSE 1.Forslagets genstand Dette forslag vedrører afgørelsen om fastlæggelse af den holdning, der skal indtages på Unionens vegne vedrørende udvidelsen af anvendelsesområdet for sektoraftalen om eksportkreditter til projekter inden for vedvarende energi, modvirkning af og tilpasning til klimaændringer samt vandprojekter ("sektoraftale om klimaændringer" eller "CCSU"), som er en integreret del af arrangementet vedrørende offentligt støttede eksportkreditter. 2.Baggrund for forslaget 2.1.Sektoraftale om klimaændringer Formålet med CCSU er at yde passende finasieringsvilkår og -betingelser for projekter inden for udvalgte sektorer, der anses for at yde et væsentligt bidrag til modvirkning af klimaforandringer, herunder projekter inden for vedvarende energi, nedbringelse af drivhusgasemissioner og høj energieffektivitet, tilpasning til klimaforandringer samt vandprojekter. CCSU blev vedtaget i 2012 og senest ajourført i 2014. Deltagerne i CCSU er enige om, at CCSU's finasieringsvilkår og -betingelser bør implementeres på en måde, der er i overensstemmelse med arrangementet vedrørende offentligt støttede eksportkreditters formål ("arrangementet"). CCSU er en integreret del af arrangementet og udgør bilag IV, som er administrativt forankret i OECD og modtager støtte fra OECD's kreditsekretariat. Ikke desto mindre er hverken arrangementet eller CCSU OECD-retsakter. Den Europæiske Union er part i arrangementet og CCSU, som begge er blevet omsat til gældende fællesskabsret i medfør af Europa-Parlamentets og Rådets forordning (EU) nr. 1233/2011 af 16. november 2011. Derfor er arrangementet og CCSU juridisk bindende i henhold til EU-retten. 2.2.Deltagerne i CCSU Der er i øjeblikket 11 deltagere i arrangementet, herunder CCSU ("deltagere") Australien, Canada, Den Europæiske Union, Japan, Korea, New Zealand, Norge, Schweiz, Tyrkiet, Det Forenede Kongerige og De Forenede Stater. Deltagerne træffer afgørelser vedrørende ændringer i CCSU ved konsensus. Den Europæiske Kommission repræsenterer Unionen i deltagernes møder, herunder når deltagerne træffer afgørelser. 2.3.Deltagernes påtænkte retsakt Deltagerne påtænker at vedtage en afgørelse for at udvide CCSU's anvendelsesområde og for at forlænge den maksimale løbetid for CCSU-transaktioner, det vil sige den maksimale tidsperiode for tilbagebetaling af al kredit, som køberen indrømmes. CCSU har som generel målsætning at tilbyde mere fordelagtige finansieringsvilkår og -betingelser til klimavenlige projekter i tredjelande, end dem, der er fastsat i arrangementets horisontale regler, og på den måde øge eksporten af klimavenlige teknologier. CCSU blev imidlertid senest ajourført i 2014 og i dag er det for lille en andel af eksporten, som kan drage fordel af reglerne i forhold til de klimamål, der forfølges. CCSU's anvendelsesområde fokuserer i særdeleshed på sektorerne for energiproduktion og -transmission. Den begrænsede indvirkning, som er en følge af den snævre dækning, støtter ikke effektivt deltagernes forpligtelser i henhold til Parisaftalen og EU's ambitioner, som udtrykt i den grønne pagt. Deltagerne er i denne forbindelse blevet enige om at udvide CCSU's anvendelsesområde og om det antal sektorer, der skal høre under CCSU, det vil sige: ·Lagring af elektricitet, herunder fremstilling og genanvendelse af batterier. ·Emissionsfri transport, herunder understøttende infrastruktur. ·Produktion af ren brint, transmission, distribution og oplagring af brint. ·Transmission og distribution af lavemissionselektricitet. ·Lavemissionsproduktion.

Det detaljerede forslag om udvidelsen af CCSU's anvendelsesområde og de nødvendige tekniske specifikationer for alle projekter, der er omfattet af anvendelsesområdet, findes i bilaget til den foreslåede afgørelse. Bilaget vil udgøre et nyt CCSU-tillæg 1 og erstatte de eksisterende CCSU-tillæg 1 og 2. Den foreslåede udvidelse af CCSU-dækningen vil være et vigtigt resultat for den 27. Partskonferencen under De Forenede Nationers Rammekonvention om Klimaændringer (COP '27), som finder sted fra den 7. til den 18. november 2022, fordi det ville gøre det muligt for eksportkreditagenturer ("ECA'er") at spille en større rolle i at støtte den grønne omstilling og bidrage til at opnå Parisaftalens mål. Det vil også fremme EU-virksomhederne inden for fremtidsorienterede sektorer med stort potentiale til at støtte EU's økonomiske vækst og beskæftigelse. Kommissionens forslag til Rådets afgørelse i henhold til artikel 218, stk. 9, i TEUF om udvidelse af CCSU's anvendelsesområde er forbundet med Kommissionens parallelle forslag til Rådets afgørelse i henhold til artikel 218, stk. 9, i TEUF om at tilslutte sig de moderniserede regler i arrangementet (COM(2022) 456). En vigtig del af arrangementets modernisering er en justering af minimumspræmiesatserne for transaktioner med længere løbetidsbetingelser (såsom de der påtænkes at blive tilladt i CCSU). Dette vil adressere et centralt problem i forbindelse med CCSU's nuværende vilkår, idet deltagerne har påpeget, at høje præmier har været en vigtig årsag til den relativt begrænsede udnyttelse af den nuværende fleksibilitet, Bortset fra vindkraftsektoren har der indtil nu kun været få CCSU-transaktioner. Derfor er denne ændring essentiel. Endelig, som resultat af udvidelsen af den maksimale løbetid i arrangementets modernisering, er det også nødvendigt at udvide CCSU's tilbagebetalingsvilkår for at sikre, at det fortsat bidrager med et meningsfuldt incitament for klimavenlige transaktioner. Dette forslag til afgørelse dækker ikke bestemmelserne vedrørende projekter inden for tilpasning til klimaændringer i CCSU. Disse er omhandlet i et tidligere forslag (jf. Rådets dok. ST6650/22 af 28 februar 2022). Det er hensigtsmæssigt at fastlægge Unionens holdning fordi afgørelsen, der skal vedtages af deltagerne i arrangementet for at ændre CCSU, har retsvirkning i EU (jf. 2.1 ovenfor) 3.Den holdning, der skal indtages på Unionens vegne Den foreslåede udvidelse af CCSU's anvendelsesområde vil tillade, at en større andel af deltagernes klimavenlige eksport kan drage fordel af de mere fordelagtige vilkår og betingelser i denne sektoraftale i forhold til arrangementets horisontale regler. Dette vil gøre CCSU til et mere effektivt middel til at støtte den grønne omstilling. Under hensyntagen til formålet med og de forventede positive virkninger af det ændrede CCSU med hensyn til EU's klimamål og udviklingen af grøn teknologi og økonomien i EU, bør den holdning, der skal indtages på Unionens vegne, støtte det udkast til forslag, som er vedlagt denne afgørelse. 4.Retsgrundlag 4.1.Proceduremæssigt retsgrundlag 4.1.1.Principper I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen". Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver". 4.1.2.Princippernes anvendelse på det foreliggende tilfælde Den retsakt, som deltagerne skal vedtage, er en retsakt, der har retsvirkninger. Retsakten er bindende i henhold til EU-retten i medfør af artikel 1 i Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF, hvori det hedder, at "De retningslinjer, som er indeholdt i arrangementet vedrørende offentligt støttede eksportkreditter ("arrangementet"), finder anvendelse i Unionen. Teksten til arrangementet er knyttet som bilag til denne forordning." Det proceduremæssige retsgrundlag for den foreslåede afgørelse er derfor artikel 218, stk. 9, i TEUF. 4.2.Materielt retsgrundlag 4.2.1.Principper Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne.

4.2.2.Princippernes anvendelse på det foreliggende tilfælde Den påtænkte retsakts primære formål og indhold vedrører den fælles handelspolitik. Det materielle retsgrundlag for den foreslåede afgørelse er derfor artikel 207 i TEUF. 4.3.Konklusion Retsgrundlaget for den foreslåede afgørelse bør være artikel 207, stk. 4, første afsnit, i TEUF sammenholdt med artikel 218, stk. 9. 5.Offentliggørelse af den påtænkte retsakt Da deltagernes retsakt ændrer CCSU, bør den offentliggøres i Den Europæiske Unions Tidende efter vedtagelsen. 2022/0276 (NLE) Forslag til RÅDETS AFGØRELSE om fastlæggelse af den holdning, der skal indtages på Unionens vegne om afgørelsen truffet af deltagerne i arrangementet vedrørende offentligt støttede eksportkreditter med henblik på at udvide anvendelsesområdet for sektoraftalen om eksportkreditter til projekter inden for vedvarende energi, modvirkning af og tilpasning til klimaændringer samt vandprojekter RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9, under henvisning til forslag fra Europa-Kommissionen, og ud fra følgende betragtninger: 1.Sektoraftalen om eksportkreditter til vedvarende energi, modvirkning af og tilpasning til klimaændringer og vandprojekter ("sektoraftale om klimaændringer"), som er en del af arrangementet vedrørende offentligt støttede eksportkreditter ("arrangementet"), der udgør bilag IV til arrangementet, er blevet gennemført og dermed gjort juridisk bindende i Den Europæiske Union ved Europa-Parlamentets og Rådets forordning (EU) nr. 1233/2011 af 16. november 2011 om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF. 2.Deltagerne i arrangementet ("deltagerne") skal beslutte hvorvidt udvidelsen af anvendelsesområdet for sektoraftalen om klimaændringer skal inkludere eksport fra industrisektorer, der på nuværende tidspunkt ikke falder ind under dens anvendelsesområde. 3.Det er hensigtsmæssigt at fastlægge den holdning, der skal indtages på Unionens vegne, fordi den afgørelse, der skal træffes af deltagerne i arrangementet for at ændre sektoraftalen om klimaændringer, har retsvirkning i Unionen. 4.Den foreslåede ændring af sektoraftalen om klimaændringer vil tillade, at eksport, der opfylder de gældende kriterier, fra et større antal industrisektorer, kan drage fordel af de vilkår og betingelser, der er fastsat i aftalen. Dette ville gøre det muligt for eksportkreditagenturerne fra Den Europæiske Union og andre deltagere at spille en større rolle i at støtte den grønne omstilling og bidrage til at opfylde målene i Parisaftalen. Den bredere dækning af sektoraftalen om klimaændringer vil fremme EU-virksomheder i fremtidsorienterede sektorer med stort potentiale til at fremme økonomisk vækst og beskæftigelse i Unionen — VEDTAGET DENNE AFGØRELSE: Artikel 1